frambøsi
Frambøsi er en syfilislignende kronisk tropesygdom, der fremkaldes af spirokæten Treponema pertenue og navnlig forekommer hos børn. Den viser sig ved væskende, hindbærlignende knuder i huden, ledsmerter og feber. Frambøsi overføres ved kontaktsmitte, men er ikke en kønssygdom.
Sygdommen forekommer i Indien og Guinea, hvorfra den med slaver havde spredt sig til Vestindien. Den kan helbredes med penicillin.